Még 2016 márciusában leplezte le a 444, hogyan lett Arató András világítástechnikai szakemberből az orosz és amerikai internetet magával rabul ejtő mém, a fájdalmat alig leplezni képes Hide The Pain Harold.

Arató nagyon derék módon abszolút megbarátkozott a szerepével (például reklámban is szerepelt már), és nyilván ilyen minőségben került a Cloud 9+ új klipjébe, aminek minő véletlen, az a címe, hogy Hide The Pain.

A klipben Arató egy irodai munkás, akit megannyi munkatársával együtt zsarnoki uralom alatt tart a Gubík Ági által alakított főnök, de aztán feltűnnek a Cloud 9+ tagjai a főszereplő fantáziájában, és elkezdenek mókázni. A klipet a Studio-X készítette.

A Cloud 9+ legközelebb az Akváriumban fog fellépni, ott ünneplik majd a fennállásuk ötödik születésnapját. Részletek a Facebook-eventben.